b'\n_START_ARTICLE_\nLifeWealth8\n_START_PARAGRAPH_\nLifeWealth8 (LW8) var et internasjonalt pyramidespill opprettet i 2002 av australierne John Campbell, Chris Levick og Erminio Kotlar. Konseptet fikk stor utbredelse i Norge ettersom Erminio Kotlar hadde etablert forbindelser til norske medlemmer av pyramideselskapet Alpha Club, blant disse var Jim Wolden som senere etablerte The 5 Percent Community._NEWLINE_LifeWealth8 ble stiftet etter modell fra det allerede etablerte World Games Inc. og markedsf\xc3\xb8rte seg som en fantastisk mulighet til \xc3\xa5 bli rik p\xc3\xa5 kort tid. Selskapet hevdet \xc3\xa5 besitte en lisens til pengespill p\xc3\xa5 Malta. I den amerikanske delstaten California ble selskapet p\xc3\xa5lagt \xc3\xa5 stanse sin virksomhet under p\xc3\xa5stand om at det ble omsatt fiktive aksjer. Australske myndigheter advarte sine borgere mot \xc3\xa5 investere penger i konseptet. Ogs\xc3\xa5 det norske Lotteritilsynet mente at selskapet hadde en rekke kjennetegn p\xc3\xa5 pyramidespill. Konseptet kollapset h\xc3\xb8sten 2004, og anslagsvis 30 000 medlemmer tapte totalt 135 millioner. Selskapet ble da satt under administrasjon av australske myndigheter og tvangsavviklet av domstolene i 2005._NEWLINE_Sentralt i det norske LW8-nettverket satt Torgeir Stensrud, kjent for sin rolle i Finance Credit. En annen sentral person var Kjell Are Eilertsen bare noen m\xc3\xa5neder etter kollapsen i LW8 ble avsl\xc3\xb8rt av NRK Brennpunkt som hovedmann bak pyramidespillet Play Club. Blant deltakerne i pyramidespillet var ogs\xc3\xa5 Ole Ivars-vokalist Tore Halvorsen og Kjell Henning Bj\xc3\xb8rnestad, kjent som \xc2\xabKjell Elvis\xc2\xbb. Bj\xc3\xb8rnestad vervet sin fetter til konseptet som endte opp med \xc3\xa5 bli saks\xc3\xb8kt for dr\xc3\xb8yt 3 millioner kroner av dem han vervet inn i pyramiden med l\xc3\xb8fte om at pengene skulle dobles i verdi p\xc3\xa5 fem m\xc3\xa5neder. Disse pengene hadde han sendt videre til LW8 via en konto i Shanghai Bank, men da pyramiden kollapset var det umulig \xc3\xa5 f\xc3\xa5 noe av dette ut igjen. Lister tingrett mente at millionbel\xc3\xb8pet var \xc3\xa5 betrakte som et l\xc3\xa5n, og ga saks\xc3\xb8kerne medhold. Saken ble anket, men Agder lagmannsrett stadfestet dommen i november 2007._NEWLINE_Eierne av selskapet Aksjon\xc3\xa6rlink AS ble saks\xc3\xb8kt av en Troms\xc3\xb8-mann som hadde l\xc3\xa5nt ut 400.000 kr som videre ble investert i LifeWealth8. Da kollapsen kom i 2004 var pengene tapt, men tingretten mente at mannen visste hva han gikk til fordi han tidligere hadde satset og tapt penger p\xc3\xa5 The 5 Percent Community. Aksjon\xc3\xa6rlink var eid av advokat Torgils Skajaa, Morten Johanson og Tore Johansen. Selskapet ble tvangsoppl\xc3\xb8st i 2005, og Johanson og Johansen ble i 2007 id\xc3\xb8mt ubetingede fengselsstraffer for handling i gr\xc3\xa5markedet. Tore Johansen hadde fra 1997 ogs\xc3\xa5 en dom for ulovlig pyramidespill. Skajaa ble senere styreleder i pyramideselskapet Eurosmart._NEWLINE_Da LW8 kollapset ble det etablert et nytt selskap med navnet Quality of Life Improvers (QLI) som sikret seg tilgang til medlemslistene fra LW8. En av bakmennene fra LW8, Erminio Kotlar, var ogs\xc3\xa5 involvert i etableringen av dette konseptet. Torgeir Stensrud var ogs\xc3\xa5 sentral i QLI sammen med tidligere stortingsrepresentant Arild Hiim som to \xc3\xa5r tidligere hadde f\xc3\xa5tt sin advokatbevilling inndratt grunnet \xc3\xb8konomisk rot. QLI skulle tilby blant annet reiseforsikring, betalingskort og reiser under konseptnavnet ieeha. I 2005 ble ogs\xc3\xa5 denne virksomheten nedlagt._NEWLINE_I 2010 ble tre nordmenn d\xc3\xb8mt for \xc3\xa5 ha unndratt inntekter fra pyramidevirksomheten i LW8 fra beskatning, blant disse en kjent idrettsprofil. _NEWLINE_Ermino Kotlar etablerte senere nettverksselskapet Carbon Central Network. Selskapet endret i 2014 navn til Conservation Central Network og lanserte i 2015 sin egen kryptovaluta. Selskapet ble tvangsavviklet av australsk rett i august 2016.'